Naucoria scolecina

Naucoria scolecina Strophariaceae familiako onddo espezie bat da.

Sinonimoak: Agaricus scolecinus, Alnicola badia, Alnicola phaea, Alnicola scolecina, Alnicola umbrina, Naucoria phaea.

 Deskribapena 
Kapela: Txikia, eskuarki 2 eta 2,5 (4) cm bitarteko diametroa izaten du. Jaiotzean forma konikoa izaten du, gero ganbila bihurtzen da eta azkenik lau-ganbila. Oso espezie higrofanoa da, hezetasun handiko egoeran dagoenean, kapelaren azalak marroi kolorea du ñabardura gorrixkarekin, erdialdean nabarmenagoa, deshidratazioarekin tonu okre argiak har ditzake. Ertza, gehienetan argiagoa, gardentasunagatik ildaskatzen da, eta, era berean, hidratazio-mailaren arabera, ia ildaskatu gabe edo luzeago ildaskatuta ager daiteke.

Orriak: Adnatuak, okre argi koloretik arre kolorera doan kolorekoak, nahikoa zabal, luzera desberdineko orritxo ugarirekin.

Hanka: Kapelaren tamainaren araberakoa, luzanga, zilindrikoa, fibrila zuriz estalia. Kapelaren antzeko kolorekoa, oinarritik hasita tonu arreetan iluntzen da.

Haragia: Hutsala, okre antzeko kolorekoa, hezetasuna asko xurgatzen du, ia usaingabea da, eta zaporea pixka bat garratza du.

 Jangarritasuna 
Interes gastronomikorik gabea.

 Nahasketa arriskua 
Tamaina txikiko eta antzeko ezaugarri makroskopikoak dituzten hainbat espezie daude, haltz espeziekin edo erriberako beste zuhaitz batzuekin lotuak. Aztertzen ari dira guztiak gaur egun. Bereizteko mikroskopioa behar da.

 Sasoia eta lekua 
Udaberrian; udan eta udazkenean ere atera daitezke. Haltzei (Alnus sp.) modu esklusiboan lotutako espeziea da. Ez da ezohikoa bere habitat esklusiboan.

 Banaketa eremua 
Kanada, Ameriketako Estatu Batuak, Alaska, Txile, Europa, Errusia.

 Erreferentziak 

 Kanpo estekak 

Kategoria:Naucoria
Kategoria:Kanadako onddoak
Kategoria:Ameriketako Estatu Batuetako onddoak
Kategoria:Alaskako onddoak
Kategoria:Txileko onddoak
Kategoria:Europako onddoak
Kategoria:Errusiako onddoak